Hämeenlinnan surullisenkuuluisa Sunny Car Center -jupakka tuo esiin sen, kuinka taustakytkökset ja tiiviit suhteet pienillä paikkakunnilla ratkaisevat paljon siinä, kuka saa toteuttaa hankkeita. Ylen MOT-ohjelman toimittaja Tuomas Hyytinen uskoo, että vastaavia tapauksia on ympäri Suomea.

Ylen MOT-ohjelma on selvittänyt Hämeenlinnan Sunny Car Center -hankkeen vaiheita ja rahoituskuviota. Toimittaja Tuomas Hyytinen kertoi Radio Hämeen aamulähetyksessä, että tarina on ollut poikkeuksellisen värikäs.

– Tiivis kytkös Hämeenlinnan kaupungin päätöksenteon ja jääkiekon ja HPK:n välillä tulee ehkä muulle Suomelle yllätyksenä, samoin se, kuinka tiivis kytkös hankkeen synnyllä on jääkiekkomaajoukkueen ja HPK:n sponsorirahaan.

– Olennaisinta on, mitä siellä taustalla on. Kunnillahan on kaavoitusvalta, jolla ne luovat menestymisen mahdollisuuksia yrittäjille. On kiinnostavaa, miten tällaiset hankkeet lähtevät käyntiin.

Hyytisen mukaan tiiviit kytkökset eivät ole yksinomaan hämeenlinnalainen piirre.

– Tässä tapauksessa on poikkeuksellisia piirteitä mittakaavan ja värikkyyden puolesta, mutta taustojen puolesta uskon kyllä, että vastaavanlaisia tapauksia on ympäri Suomea. Nimenomaan sidokset ja kytkökset vaikuttavat taustalla, että ketkä saavat tontteja, ketkä pääsevät toteuttamaan hankkeita ja ketkä sitten vaurastuvat lopulta, Hyytinen painottaa.

"HPK-puolue" - hämeenlinnalaisten hyväksyntä ratkaisee

Hämeenlinnassa kytköksiä on erityisesti jääkiekon ja politiikan välillä. Tilanne on ollut jo vuosia kaupunkilaisten tiedossa eikä kaupungin päättäjien toimintaa jääkiekon parissa ja yhdistystoiminnassa ole salailtu.

– Eri näkökulmista katsovat ihmiset ajattelevat tietysti eri tavalla, että onko se hyvä vai huono asia. Minusta se on ennen kaikkea hämeenlinnalaisten itsensä päätettävissä oleva asia, Hyytinen pohtii.

Toimittaja Tuomas Hyytinen kiittää Hämeenlinnan johtavia poliitikkoja ja virkamiehiä haastatteluihin suostumisesta. Mutta:

Päättäjille sellainen opetus, että kun tällaisia isoja hankkeita käynnistellään ja valmistellaan, niin ehkä joitakin kriittisiä kysymyksiä on hyvä esittää. Tuomas Hyytinen

– Tietysti olisin halunnut haastatella Markku Ritaluomaa, mutta hän ei vastannut yhteydenottoihin. Heikki Hietanen, joka on ollut tässä hyvin keskeinen henkilö, ei halunnut antaa haastattelua.

– Aihe on Hämeenlinnassa poliittisesti hyvin tulikuuma, mikä ilmeni niin, että monet kaupunkilaiset olivat halukkaita kertomaan tietojaan ja näkemyksiään taustaksi, mutta eivät halunneet kameran eteen.

Tässä tarinassa kaikkea ei ole vielä nähty. Hyytinen muistuttaa, että Markku Ritaluoma on pitänyt edelleen tarinaa yllä ja vakuuttelee, että rahoitus tonttikauppaan on järjestymässä.

– Sitä hän ei ole kertonut, että mistä, mutta todennäköisesti odotettavissa on ainakin jonkinlaisia uusia käänteitä.

Mitä tästä koko sotkusta sitten voisi oppia?

– Päättäjille sellainen opetus, että kun tällaisia isoja hankkeita käynnistellään ja valmistellaan, niin ehkä joitakin kriittisiä kysymyksiä on hyvä esittää, kehottaa Hyytinen.

MOT: Satu suuresta autokaupasta TV1:ssä maanantaina klo 20